คลังให้ลดภาษีSMEเจอกระทบขึ้นค่าจ้าง300
คลังเห็นชอบลดภาษีอุ้มเอสเอ็สอีที่ได้รับผลกระทบจากนโยบายขึ้นค่าจ้าง 300 บาท
13 ต.ค. 2554

คลังเห็นชอบลดภาษีอุ้มเอสเอ็สอีที่ได้รับผลกระทบจากนโยบายขึ้นค่าจ้าง 300 บาท 
นายสง่า ธนสงวนวงศ์ เลขานุการรัฐมนตรีว่าการกระทรวงแรงงาน เปิดเผยว่า ที่ประชุมระหว่างกระทรวงแรงงานและกระทรวงการคลัง ได้เห็นชอบมาตรการช่วยเหลือฉุกเฉินให้กับธุรกิจเอสเอ็มอีที่ได้รับผลกระทบจากนโยบายเพิ่มค่าจ้างขั้นต่ำเป็นวันละ 300 บาท ได้แก่ 1.การต่ออายุสิทธิประโยชน์ทางภาษีให้หักค่าเสื่อมอัตราเร่งสำหรับเครื่องจักรและอุปกรณ์ในปีแรกออกอีก 1 ปี 
2.ยกเว้นภาษีเงินได้นิติบุคคลสำหรับเงินที่ได้มาจากการขายเครื่องจักรเก่าเพื่อซื้อเครื่องจักรใหม่ และ3.การหักรายจ่ายสำหรับค่าจ้างแรงงานส่วนเพิ่มเพื่อนำไปหักภาษีได้ 1.5 เท่าโดยมีเงื่อนไขว่าบริษัทที่ใช้สิทธินี้จะต้องมีทุนจดทะเบียนไม่เกิน 5 ล้านและมีรายไม่ได้เกิน 30 ล้านบาทต่อปี ซึ่งกระทรวงแรงงานได้สอบถามกระทรวงการคลังไปว่ามาตรการนี้ครอบคลุมธุรกิจที่ไม่ได้จดทะเบียนเป็นนิติบุคคลด้วยหรือไม่ เช่น ร้านขายข้าวแกง ร้านขายก๋วยเตี๋ยวที่มีลูกจ้างจำนวนไม่มาก ขณะเดียวกันกระทรวงแรงงานได้สั่งการให้แรงงานจังหวัดไปสำรวจธุรกิจเอสเอ็มอีกลุ่มนี้ว่ามีจำนวนเท่าใดซึ่งคาดว่ามีประมาณ 30% จากยอดเอสเอ็มอีที่จดทะเบียนไว้กับสำนักงานส่งเสริมวิสาหกิจขนาดกลางและขนาดย่อม(สสว.)ที่มีกว่า 2 ล้านแห่ง
นอกจากนี้ ที่ประชุมยังเห็นชอบกองทุนพัฒนาฝีมือแรงงานที่ให้นำค่าใช้จ่ายในการอบรมพัฒนาฝีมือแรงงานมาลดหย่อนภาษีได้ 2 เท่า ทั้งนี้ ในการประชุมคณะกรรมการค่าจ้างกลางในวันที่ 17 ต.ค.นี้ ได้เชิญตัวแทนกระทรวงการคลังมาชี้แจงถึงมาตรการช่วยเหลือธุรกิจเอสเอ็มอีให้บอร์ดค่าจ้างกลางได้รับทราบ